- « Mond a ran,  mignon, d'en em daol  Er mor braz, siwaz ! d'en em goll…  Eveldout ne ran 'med tremen,  Heb chom da hoari en draonienn… »  Ar gentel a ra din huñvreal ;  Va spered a nij d'ar bed all…  Pegement a dud a dlefe  Selaou ar waz eveldon-me !…  ***  VII  NEDELEG AR GLAOUAER  D'an Aot. GRIGNOUX, Beleg euz a Blougastell.  E koad Bokenal daou zen paour  A veve war-bouez o labour ;  O zi disterig, eul lochenn,  A yoa savet war eur grehenn.  Biskoaz den n'en-devoa klevet  Klemmadenn gand hini ebed,  O-daou n'o-doa nemed eur c'hoant :  Kaoud da zevel eur bugel koant.  Goude beza pell braz pedet,  Setu eur bugelig ganet,  O tegas e ti ar glaouaer  Levenez ha dremmou seder.  Diwar neuze ar vamm dener,  War-dro ar hrouadur dister,  A veze gwelet noz-ha-deiz,  'Vel al labous war-dro e neiz.  Bep bloaz o-daou a-ziagent  O gweled devod er pellgent ;  Daoust, bremañ p'o-deus eun êlig,  Ha lezet 'vo e-unanig ?  An tad, eur hristen leun a feiz,  Evel ma 'z euz kalz c'hoaz e Breiz,  A lare : « Doue on diwallo  47